Pors har en svært lang historie som ølkrydder for å gi aroma og bitter smak. Allerede i Egtvedpikens grav fra eldre bronsealder finner vi pors som ingrediens i en gjæret drikk som virker som en blanding av øl og mjød. Planten er funnet av arkeologer i sammenheng med ølbrygging helt fra steinalderen til middelalder, for det meste langs Rhinens nederste løp og Nordsjøkysten i fastlands-Europa.